text: Betjent slap for straf i straffesag
  03 november 2010 kl. 14.36
  Retten i Sønderborg har renset 36-årig politimand, der var anklaget for at tilkalde betjente i en privat sag.
  
  
   
  En anklage mod en politimand for at misbruge sin magt i en helt privat sag er faldet til jorden, skriver Ritzau.
  Retten i Sønderborg har onsdag frifundet den 36-årige betjent. Han risikerede ellers at blive idømt en frihedsstraf.
  Men dommeren og de to domsmænd fastslår, at han ikke havde et kriminelt forsæt.
   
  
  Kollegaer rykkede ud i patruljebil
  Det var statsadvokat Jan Rechendorff, der rejste anklagen efter en episode i Haderslev.
  Manden havde ophævet samlivet med sin partner, og deres to børn bor hos hende. Tilfældigt så han 9. marts om eftermiddagen den tidligere partners veninde køre i en bil med sin søn. Han kørte efter hende og forsøgte at få hende til at standse. Det gik ikke, og derefter ringede han til en kollega i politiet og bad om hjælp til at få stoppet bilen. To betjente rykkede ud i en patruljevogn, og det endte med, at faren fik fat i sin søn.
   
  
  Misbrugte sin stilling
  Statsadvokaten vurderede, at han dermed misbrugte sin stilling som polititjenestemand til at "opnå en uberettiget fordel", som det hedder i anklageskriftet.
  Men som nævnt konkluderer retten altså, at der ikke skete nogen bevidst overtrædelse af straffeloven.
  